**Næringslivspartiet Høyre Et bilde som inneholder Grafikk, Font, logo, grafisk design

Automatisk generert beskrivelse**

Bærum er en av Norges sterkeste næringslivskommuner med om lag 16.000 virksomheter og 76.000 arbeidsplasser. De siste 10 årene har det blitt rundt 4.000 nye bedrifter i kommunen, noe som er en vekst på 34 prosent. NHO har flere år på rad kåret Bærum til en av Norges beste kommuner å drive næringsvirksomhet i.

Høyre i Bærum vil føre en offensiv lokal næringspolitikk som bidrar til fortsatt vekst og lønnsomme arbeidsplasser. Målet er både å legge forholdene til rette for at virksomheter som er etablert i kommunen i dag kan fortsette å utvikle seg og vokse, og at Bærum tiltrekke seg nye bedrifter og næringer.

Noe av det viktigste en kommune kan gjøre for næringslivet er nettopp det å være god på å være kommune. Gode oppvekstmiljøer, en god skole og høy kvalitet i det kommunale tjenestetilbudet gjør at virksomheter kan tiltrekke seg og beholde nødvendig kompetanse. I tillegg er det viktig å regulere gode arealer for næringsvirksomhet og bidra til gode transportløsninger.

Høyre vil fortsette arbeidet for ny E18 Vestkorridoren hele veien til Asker, ny E16 til Ringerike og ferdigstillelse av Fornebubanen. Dette er samferdselsprosjekter som er viktige for at næringslivet i hele regionen kan utvikle seg og være konkurransedyktige. I tillegg vil Høyre arbeide for billigere og bedre kollektivtilbud i hele Bærum, flere og fortsatt gratis innfartsparkeringsplasser og nye former for smart mobilitet både for virksomheter og deres ansatte.

Høyre mener at et dynamisk og vekstkraftig næringsliv er en del av løsningen på mange av fremtidens utfordringer. Grønn omstilling, innovasjon og digitalisering kan bidra til utvikling av nye næringer, eksportinntekter og bærekraftige arbeidsplasser. Smart City Bærum er et godt eksempel på vellykket samarbeid mellom offentlige myndigheter og private virksomheter, og Høyre vil videreutvikle og styrke dette ytterligere.

Offentlig sektor er en stor innkjøper av varer og tjenester fra næringslivet og Høyre vil bruke kommunens sterke innkjøpsmakt målrettet for å vri næringsutviklingen i ønsket retning og for å fremme gründerskap, grønne løsninger og sirkulær økonomi. Høyre vil også legge til rette for at kommunen i større grad kan gjøre innkjøp fra små- og mellomstore lokale bedrifter, uten å komme i konflikt med regelverket for offentlige anskaffelser.

Høyre vil arbeide for at Bærum skal være en imøtekommende kommune med møteplasser som sikrer regelmessig kontakt mellom kommunens administrasjon, politikere, næringsliv, akademia og forskningsmiljøer. Vi vil legge til rette for at forsknings-, kompetanse- og gründermiljøer kan etablere seg i kommunen, og bidro nylig til kommunens vedtak om å arbeide for at det etableres en teknisk høyskole i Bærum. For unge arbeider vi blant annet for ungt entreprenørskap, flere lærlingeplasser og videreføring av ordningen «Ung i jobb».

Næringslivet kan også stole på at Høyre passer på at det er orden i kommuneøkonomien og ansvarlig økonomisk styring. De kommunale avgiftene skal holdes lavest mulig, kommunal saksbehandlingstid skal reduseres og offentlig byråkrati skal være effektivt. I tillegg er Høyre garantisten mot innføring av eiendomsskatt i Bærum.

**Lisbeth Hammer Krog, Høyre**

**Ordfører i Bærum**